杨万里
圣笔石湖大字歌
石湖仙人补天手，整顿乾坤屈伸肘。
尔来化作懒卧龙，簸弄珠玑漱琼玫。
五云万里天九重，玉皇深拱蓬莱宫。
岂无九虎守阊阖，北门半扉当朔风。
夜令云师敕风伯，鞭起卧龙湖底月。
湖水卷上天中央，却烦北门护风雪。
仙人驭风乘绿云，玉宸殿上朝帝真。
帝将北斗酌天酒，冰桃碧藕脯麒麟。
传呼玉蜍吸银浦，黟霜调冰浇月兔。
洒成羲画河洛书，白璧一双浮雨露。
石湖二字天上归，奎星壁宿落山扉。
昭回下饰吴花草，姑苏台前近太微。
诗人不直一杯水，自是渠侬命如纸。
教人妒杀石湖仙，手揽星辰怀袖底。